Prezident Margʻilon madaniyat va istirohat bogʻini rekonstruksiya qilish loyihasi bilan tanishdi

22.06.2017
Prezident Erkin Vohidov nomidagi Margʻilon shahar madaniyat va istirohat bogʻini rekonstruksiya qilish loyihasi bilan tanishdi. 


O‘zbekiston Qahramoni, O‘zbekiston xalq shoiri Erkin Vohidovning oʻzlikni anglash, milliy gʻurur-iftixor tuygʻulari yuksak pardalarda tarannum etilgan asarlari har birimizni tinchlik-xotirjamlikni qadrlashga, chin insoniy fazilatlar sohibi boʻlishga undaydi. E.Vohidov ”Tong nafasi”, “Qoʻshigʻim sizga”, “Aql va yurak”, “Mening yulduzim”, “Yoshlik devoni”, “Tirik sayyoralar”, “Sharqiy qirgʻoq”, “Kelajakka maktub” kabi she’riy toʻplamlari, “Nido”, “Quyosh maskani”, “Ruhlar isyoni”, “Koʻhinur” kabi dostonlari, “Oltin devor”, “Istanbul fojiasi” singari sahna asarlari, “Soʻz latofati” risolasi, jahon adabiyotining mumtoz namoyandalari merosidan qilgan tarjimalari bilan oʻziga xos ijodiy maktab yaratgan. 


Prezident Shavkat Mirziyoyevning 2016-yil 7-dekabrdagi “O‘zbekiston xalq shoiri Erkin Vohidov tavalludining 80-yilligini nishonlash toʻgʻrisida”gi qarori ijrosi doirasida oʻzbek adabiyotining yirik vakili ijodiy merosini keng oʻrganish, uning mazmun-mohiyatini yoshlarga yetkazish borasida keng koʻlamli ishlar amalga oshirildi. Mamlakatimiz boʻylab Erkin Vohidovning 80-yillik yubileyi keng nishonlandi. Margʻilon shahridagi madaniyat va istirohat bogʻiga Erkin Vohidov nomi berilib, qayta rekonstruksiya qilinmoqda. 


Istirohat bogʻining maydoni 9 gektardan 16 gektarga yetkazildi. Bogʻning kirish qismida yozuvchi-ijodkorlar xiyoboni tashkil etish, unga Erkin Vohidovning haykalini oʻrnatish koʻzda tutilgan. 


Turli tadbirlar oʻtkaziladigan amfiteatr, osh markazi va boshqa infratuzilma obyektlari barpo etish belgilangan. Erkin Vohidov nomidagi yosh ijodkorlar maktabi ochiladi. Bundan tashqari, bogʻda turli attraksionlar oʻrnatilib, bir necha choyxona aholiga xizmat koʻrsatadi. Istirohat bogʻiga turli mevali va manzarali daraxtlar, gullar ekiladi. 


Prezident qahramon shoirimiz nomi bilan ataladigan ushbu bogʻ har tomonlama mukammal boʻlishi, uni yoshlar ma’naviyatini yuksaltiradigan maskanga aylantirish, xiyobonga Erkin Vohidovning eng sara she’rlaridan namunalar yozilgan lavhalar oʻrnatish zarurligini ta’kidladi. Bu yerga keluvchilar Erkin Vohidov she’rlaridan bahramand boʻlib, ma’naviy olamini yanada boyitib olsin, dedi davlatimiz rahbari. 


Istirohat bogʻiga ekiladigan har daraxtga alohida e’tibor qaratish, zamonaviy attraksionlar oʻrnatish, uni zamonaviy soʻlim maskanlardan biriga aylantirish yuzasidan mutasaddilarga koʻrsatmalar berildi. 


Shu yerda Fargʻona viloyati tuman va shaharlari markazlarini zamonaviy shaharsozlik talablari asosida rivojlantirish bosh rejasi, Margʻilonda turizmni rivojlantirish dasturi, tijorat banklari tomonidan amalga oshiriladigan loyihalar taqdimoti ham boʻlib oʻtdi. Dastur doirasida uy-joy qurish, sanoat, qishloq xoʻjaligi va xizmat koʻrsatish, yoʻl-transport, muhandislik-kommunikatsiya tizimlari, ijtimoiy soha infratuzilmasini yanada rivojlantirish sohalarida oʻnlab loyihalarni amalga oshirish rejalashtirilgan. 


Davlat rahbari Margʻilon hunarmandlar markazini tashkil etish, soha xodimlari uchun qulay soliq imtiyozlari, zarur shart-sharoitlar yaratish, boshqa loyihalarni ham yanada mukammallashtirish, qurilish ishlarini oʻz vaqtida amalga oshirish boʻyicha mutasaddilarga tegishli koʻrsatmalar berdi.